સાનિયા અને માર્ટિના હિંગિસની જોડીનું ટેનિસની મહિલા ડબલ્સમાં લાંબા અરસા સુધી એકચક્રી શાસન હતું. ભારતની કોઈ મહિલા ટેનિસ ખેલાડીએ આટલી સિદ્ધિ મેળવી નથી. એક જમાનામાં ભારતના જ મહેશ ભૂપતિ અને લિયન્ડર પેસે પુરૂષોની ડબલ્સમાં સિક્કા પાડી દીધાં હતાં. સાનિયાની જેમ સાધારણ પરિવારમાંથી આવતા ઘણાં સ્પોર્ટસ પર્સન્સ ટોચ પર પહોંચ્યા છે. મહિલા બોકસર મેરિ કોમનો દાખલો આપણી સામે છે. મેરિ કોમે તો વર્લ્ડ ચેમ્પિયન બનવા અકલ્પનીય સંઘર્ષ કર્યો છે. એ એકલા હાથે આખા સમાજ સામે લડી હતી. ભારતને વન-ડેમાં પહેલ વહેલો વર્લ્ડ કપ અપાવનાર કપિલ દેવ નિખંજ હરિયાણાના એક સામાન્ય કુટુંબમાં ઉછર્યો હતો. એને ભણવામાં કોઈ રૂચિ નહોતી. અંગ્રેજીમાં બે વાક્ય પણ બોલી ન શકે. એણે પામોલિવ સેવિંગ ક્રીમની પહેલી એડ કરી ત્યારે એ જોઈ લોકો એની ઠઠ્ઠા-મશ્કરી કરતા. કપિલે ક્રિકેટ માટેના ઝનૂન (પેસન) અને એકધારા પરિશ્રમથી બધાની બોલતી બંધ કરી દીધી. ટેસ્ટ ક્રિકેટમાં ૪૦૦ વિકેટ લેનાર એ ભારતનો પહેલો બોલર હતો. એણે વેસ્ટ ઈન્ડીઝના કોર્ટની વોલ્શનો સર્વાધિક ટેસ્ટ વિકેટનો રેકોર્ડ પણ તોડયો હતો.